Eugenius episcopus, servus servorum Dei, dilectis filiis Rainerio, abbati S. Mariæ-Rotundæ, foris muros civitatis Autisiodorensis, ejusque fratribus tam præsentibus quam futuris, vitam regularem professis in perpetuum. Quoniam sine veræ cultu religionis caritatis unitas non potest subsistere, nec Deo gratum exhiberi servitium, expedit apostolicæ auctoritati religiosas personas diligere, et earum quieti, auxiliante Domino, salubriter providere. Ea propter, dilecti in Domino filii, venerabilis fratri nostri Hugonis Autisiodorensis episcopi precibus inclinati, vestris justis postulationibus clementer annuimus, et præfatum locum, in quo divino mancipati estis obsequio, sub B. Petri et nostra protectione suscipimus, et præsentis scripti privilegio communimus, statuentes ut quascumque possessiones, quæcumque bona in præsentiarum juste et canonice possidetis, aut in futurum concessione pontificum, liberalitate regum, largitione principum, oblatione fidelium, seu aliis justis modis, prestante Domino, poteritis adipisci, firma vobis, vestrisque successoribus et illibata permaneant. In quibus hæc propriis duximus exprimenda vocabulis: ecclesias S. Mariæ-Rotundæ et S. Mariani, in suburbio Autisiodorensi sitas, cum omnibus ad se pertinentibus, exceptis illis que ad proprietatem et dominium episcopi pertinere videntur; grangiam de Oisello, cum omnibus terris quæ ad jus ecclesiæ B. Mariæ pertinent in loco illo et in parochiis circa positis; grangiam de Bosculo cum terris suis; grangiam de Capella cum terris suis, molendinum de stagno; grangiam de Bunor cum territorio suo; præbendam integram, in ecclesia Sancti-Stephani, ita tamen ut in celebratione cotidianæ missæ pro defunctis canonicis, et illius missæ etiam quam presbyteri canonici per ordinem statutis hebdomadis celebrant, debitum eidem ecclesiæ servitium impendatis. Sane laborum vestrorum, quos propriis manibus aut sumptibus colitis, sive de nutrimentis vestrorum animalium, nullus a vobis decimas exigere præsumat. Decernimus ergo ut nulli omnino hominum liceat prænominatum locum temere perturbare, aut ejus possessiones auferre, vel ablatas retinere, minuere seu quibuslibet vexationibus fatigare, sed omnia integra conserventur, eorum pro quorum gubernatione et sustentatione concessa sunt, usibus tantummodo profutura, salva sedis apostolicæ auctoritate, et diœcesani episcopi canonica justitia. Si qua igitur, ut supra, p. 327. Ego EUGENIUS, catholicæ ecclesiæ episcopus, suscripsi; Ego CONRADUS, Sabinensis episcopus, S.; Ego ALBERICUS, Hostiensis episcopus, S.; Ego YMARUS, Tusculanus episcopus, S.; Ego ODO, diaconus cardinalis S. Georgii; Ego GUIDO, diaconus cardinalis SS. Cosme et Damiani; Ego OCTAVIANUS, diaconus cardinalis in carcere Tulliano; Ego GREGORIUS, diaconus cardinalis S. Angeli; Ego JACINTUS, diaconus cardinalis S. Mariæ in Cosmydym; Ego GUILLELMUS, presbyter cardinalis tituli S. Callixti; Ego VILLANUS, presbyter cardinalis tituli S. Stephani in Celiomonte; Ego BERNARDUS, presbyter cardinalis tituli S. Clementis. Data Laterani, per manum Roberti S.R.E. presbyteri cardinalis et cancellarii, XIIII kalendas februarii, indictione IX, Incarnationis Dominicæ anno MCXLV, pontificatus vero domini Eugenii III papæ, anno primo.